om udøvelsen af de beføjelser til vedtagelse af delegerede retsakter, der er tillagt Kommissionen i henhold til Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer som ændret ved Europa-Parlamentets og Rådets forordning (EU) 2017/2396 af 13. december 2017 om ændring af forordning (EU) nr. 1316/2013 og (EU) 2015/1017 for så vidt angår forlængelse af Den Europæiske Fond for Strategiske Investeringer og indførelse af tekniske forbedringer i fonden og i Det Europæiske Centrum for Investeringsrådgivning

RAPPORT FRA KOMMISSIONEN TIL EUROPA-PARLAMENTET OG

RÅDET

om udøvelsen af de beføjelser til vedtagelse af delegerede retsakter, der er tillagt Kommissionen i henhold til Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer som ændret ved Europa-Parlamentets og Rådets forordning (EU) 2017/2396 af 13. december 2017 om ændring af forordning (EU) nr. 1316/2013 og (EU) 2015/1017 for så vidt angår forlængelse af Den Europæiske Fond for Strategiske Investeringer og indførelse af tekniske forbedringer i fonden og i Det Europæiske Centrum for Investeringsrådgivning

1. INDLEDNING

Ved Europa-Parlamentets og Rådets forordning (EU) 2015/1017 som ændret ved forordning (EU) 2017/2396 oprettes en europæisk fond for strategiske investeringer (EFSI), en EU-garanti og en EU-garantifond med det formål at mobilisere op til 500 mia. EUR i yderligere offentlige og private investeringer i realøkonomien inden udgangen af 2020 for at stimulere investeringerne i skabelse af arbejdspladser.

Med det formål at nå de fastsatte mål tillægger Europa-Parlamentets og Rådets forordning (EU) 2015/1017 Kommissionen beføjelse til at vedtage delegerede retsakter på en række områder, der er anført i artikel 23, stk. 2, i Europa-Parlamentets og Rådets forordning (EU) 2015/1017, som ændret ved forordning (EU) 2017/2396, og på de betingelser, der er fastsat i denne artikel, i overensstemmelse med artikel 290 i TEUF.

2. RETSGRUNDLAG

Ved artikel 7, stk. 13 og 14, i Europa-Parlamentets og Rådets forordning (EU) 2015/1017 som ændret ved forordning (EU) 2017/2396 tillægges Kommissionen beføjelse til at vedtage delegerede retsakter i overensstemmelse med artikel 23. Ved artikel 23 tillægges Kommissionen beføjelse til at vedtage delegerede retsakter vedrørende de deri nævnte aspekter for en periode på fem år fra 4. juli 2015. Desuden forpligtes Kommissionen til at udarbejde en rapport vedrørende delegationen af beføjelser senest ni måneder inden udløbet af femårsperioden.

De delegerede beføjelser forlænges stiltiende for en periode af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

Beføjelsen til at vedtage delegerede retsakter tillægges Kommissionen på de i artikel 23 i forordning (EU) 2015/1017 fastlagte betingelser. Delegationen af beføjelser kan til enhver tid tilbagekaldes af Europa-Parlamentet eller Rådet.

Ved forordning (EU) 2015/1017 tillægges Kommissionen beføjelse til at vedtage delegerede retsakter vedrørende følgende spørgsmål:

a)ændring af de ikke-væsentlige elementer i afsnit 6-8 i de investeringsretningslinjer, der er fastlagt i bilag II til forordning (EU) 2015/1017, uden at nogen af disse afsnit slettes helt. Sådanne delegerede retsakter udarbejdes i tæt dialog med EIB (artikel 7, stk. 13, i forordning (EU) 2015/1017 som ændret ved forordning (EU) 2017/2396)

b)supplering af forordning (EU) 2015/1017 ved at udarbejde en resultattavle med indikatorer, som skal anvendes af investeringskomitéen til at sikre en uafhængig og gennemsigtig vurdering af den potentielle og den faktiske anvendelse af EU-garantien. Sådanne delegerede retsakter udarbejdes i tæt dialog med EIB (artikel 7, stk. 14, i forordning (EU) 2015/1017 som ændret ved forordning (EU) 2017/2396).

Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom (artikel 23, stk. 3, i forordning (EU) 2015/1017).

I henhold til artikel 23, stk. 4, i forordning (EU) 2015/1017 træder en delegeret retsakt vedtaget i henhold til artikel 7, stk. 13, kun i kraft, hvis hverken Europa-Parlamentet eller Rådet har gjort indsigelse inden for en frist på en måned fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Denne frist forlænges med en måned på Europa-Parlamentets eller Rådets initiativ.

I henhold til artikel 23, stk. 5, i forordning (EU) 2015/1017 træder en delegeret retsakt vedtaget i henhold til artikel 7, stk. 14, kun i kraft, hvis hverken Europa-Parlamentet eller Rådet har gjort indsigelse inden for en frist på tre uger fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med tre uger på Europa-Parlamentets eller Rådets initiativ.